Perussuomalaisten puheenjohtajan Jussi Halla-ahon mukaan hänen Facebook-seinältään on poistettu Oulun lapsiraiskauksia käsitteleviä kirjoituksia.

Jussi Halla-aho Porin Suomi-areenalla viime heinäkuussa. Jenni Gästgivar

Perussuomalaisten puheenjohtaja Jussi Halla-aho arvostelee ankarin sanoin Facebookia. Halla-ahon mukaan Facebook on antanut ”kestoltaan mielivaltaisia bännejä” ihmisille, jotka ovat jakaneet hänen Oulun lapsiraiskauksista tekemiään päivityksiä.

– Päivityksissäni ei ollut mitään kyseenalaista. Niissä ei nimitelty vähemmistöjä eikä esitetty yleistäviä lausuntoja. Yhdellä päivityksellä oli yli 1 300 jakoa ja yli 5 000 tykkääjää, Halla-aho kirjoittaa Twitterissä.

Erikoisinta tapauksessa on Halla-ahon mukaan se, että Facebook ei ole antanut hänelle mitään sanktiota. Sen sijaan kyseiset päivitykset on Halla-ahon mukaan poistettu hänen seinältään.

Halla-ahon Facebook-seinällä on kuitenkin edelleen ainakin yksi Oulun lapsiraiskauksia sivuava kirjoitus, joka on kirjoitettu 5.12.

– Se ei ole mikään toimenpide, että todetaan tapahtumat "kauheiksi" tai "törkeiksi". Tämä on pelkkää puhetta, joka ei ehkäise vastaavia tapauksia.

– Se on toimenpide, että tällaiset henkilöt päästetään esteettä maahan, ja että heidän annetaan kulkea vapaana sekä turvapaikkaprosessin aikana että sen jälkeen. Hallitus on vastuussa siitä, että näillä henkilöillä on ollut mahdollisuus raiskata lapsia.

– Sekin olisi toimenpide, että turvapaikanhakijat ja kielteisen päätöksen saaneet henkilöt sijoitettaisiin paikkaan, josta heillä ei ole pääsyä jahtaamaan tavallisia ihmisiä. Esimerkiksi saareen. Tätä perussuomalaiset ovat esittäneet, ja esittävät edelleen, mutta Mykkäselle ja kumppaneille sellainen on ääriajattelua.

Samassa kirjoituksessa hän totesi, että pelkästään 2015 ja sen jälkeen saapuneet turvapaikanhakijat ovat raiskanneet, pahoinpidelleet ja tappaneet lukuisia suomalaisia.

– (Sisäministeri Kai) Mykkänen ja hallitus eivät ole tehneet mitään tämän ehkäisemiseksi, eivätkä tule tekemään jatkossakaan. Mykkänen puhuu vain siksi, että Oulun tapahtumat kuohuttavat oikeutetusti ihmisten mieliä ja vaalit lähestyvät.

Jos tviitti ei näy, näet sen täältä.